Mej. Heelal 2010: Mexiko wen, SA se Nicole Flint 10de uit 85 deelnemers
JY LEES NOU Mej. Heelal 2010: Mexiko wen, SA se Nicole Flint 10de uit 85 deelnemers
Die wêreld se mooiste vrou is aangewys. Jimena Navarrete (22) van Guadalajara, Mexiko, is gisteraand in die Mandalay Bay Hotel in Las Vegas gekroon. Ons eie Mej. SA het 10de geëindig.
Die eerste prinses is Mej. Jamaika, Yendi Phillipps, en die tweede prinses is Mej. Australië, Jesinta Campbell.
Navarrete se groot prys sluit in 'n salaris, 'n luukse woonstel in New York (haar dag tot dag uitgawes word ook betaal), 'n studiebeurs vir 'n jaar by die New Yorkse Film-akademie en genoeg juweliersware, klere en skoene. (Bron: Google News)
Voor haar vertrek na Amerika het SARIE Nicole Flint (22), ons Mej. SA, vinnig 5 vrae gevra. Sy was gisteraand in 'n Malcolm Klûk-skepping geklee.
Dis glo die eerste keer dat jy besigheidsklas vlieg . . .
Ja, ek is só opgewonde. Ek kan nie wag nie. Ek was ook nog nooit in Amerika nie.
Hoe het jy voorberei vir dié kompetisie? Ek bid om my kop reg te hou. Dis 'n kompetisie en daar is maar meisies wat nie baie vriendelik is nie. Dis belangrik om reg te eet en gereeld te oefen. Ek sal nooit nié eet nie. Dis nie die manier om slank te bly nie. Ek lees ook baie koerante sodat ek ingelig is oor aktuele sake.
SA het die wêreld verras met die sokker. Watter beeld oor ons land wil jy daarbuite uitdra?
Dat ons vorentoe beweeg. Ons nasie het soveel potensiaal. Ek is gebore in die era ná apartheid en verteenwoordig my héle land.
Baie skoonheidskoninginne sê hulle was rabbedoes. Maar jy was glo die klassieke tomboy?
Daar was nie 'n dag dat ek nie met bloukolle van die kleuterskool af teruggekom het nie. Ek het onderstebo van die swaai gehang en op die klimrame geklouter. Ek en my halfbroer Daryl (30) en broer Geoff (25) het dikwels bofbal gespeel.
Wie is jou ikoon?
Enigiemand wat met grasie oud word en 'n sukses van hul lewe maak. My ouma Elaine Flint was altyd my rolmodel. Sy was slim, mooi en 'n boekhoudster. Sy het gewerk totdat sy 80 was en altyd geveg vir ander se regte.